## Pravilnik o izmjenama i dopunama Pravilnika o porezu na dohodak

### NN 109/1996 (27.12.1996.), Pravilnik o izmjenama i dopunama Pravilnika o porezu na dohodak

# **MINISTARSTVO FINANCIJA**

Na temelju članka 113. stavka 2. Zakona o porezu na dohodak ("Narodne
novine", broj 25/95. - pročišćeni tekst, 52/95. i 106/96.) ministar financija
donosi

## **PRAVILNIK**

### **O IZMJENAMA I DOPUNAMA PRAVILNIKA O POREZU NA DOHODAK**

Članak 1.

U Pravilniku o porezu na dohodak ("Narodne novine", br. 104/95.) u članku
13. u stavku 4. dodaje se nova točka 3. koja glasi:

"3. mirovine tuzemnih poreznih obveznika (članak 6. stavak 3. Zakona)
ostvarene u inozemstvu."

Članak 2.

U članku 22. u stavku 7. riječi: "700,00 kuna" zamjenjuju se riječima:
"1.000,00 kuna".

Članak 3.

(1) U članku 23. u stavku 2. točka 14. mijenja se i glasi:

"14. terenski dodatak u zemlji do 130,00 kuna dnevno, na ime pokrića
troškova prehrane i drugih troškova na terenu u zemlji, osim troškova smještaja,"

(2) Točka 15. mijenja se i glasi:

"15. terenski dodatak u inozemstvu do 200,00 kuna dnevno na ime prehrane
i drugih troškova na terenu u inozemstvu, osim troškova smještaja,"

(3) U točki 16. riječi: "150,00 kuna" zamjenjuju se riječima: "200,00
kuna".

(4) U točki 18. riječi: "do 4.000,00 kuna" zamjenjuju se riječima: "do
6.000,00 kuna".

(5) Iza točke 18. dodaje se nova točka 19. koja glasi:

"19. otpremnine radi poslovno uvjetovanih otkaza i osobno uvjetovanih
otkaza do visine jedne polovine prosječne mjesećne plaće isplaćene zaposleniku
u tri mjeseca prije prestanka ugovora o radu, za svaku navršenu godinu
rada kod toga poslodavca i otpremnine radi ozljede na radu ili profesionalne
bolesti do visine jedne prosječne mjesečne plaće isplaćene zaposleniku
u tri mjeseca prije prestanka ugovora o radu, za svaku navršenu godinu
rada kod toga poslodavca."

(6) Stavak 3. mijenja se i glasi:

"(3) Plaćom se ne smatraju nagrade učenicima i studentima za vrijeme
praktičnog rada odnosno naukovanja te stipendije učenicima i studentima
za školovanje na srednjim, višim i visokim školama do visine 800,00 kuna
mjesečno".

(7) Iza stavka 5. dodaje se novi stavak 6. koji glasi:

"(6) Terenski dodatak u zemlji i inozemstvu isplaćuje se kada zaposlenik
boravi izvan mjesta svojega prebivališta ili uobičajenog boravišta radi
poslova koje obavlja izvan sjedišta poslodavca ili sjedišta izdvojene poslovne
jedinice poslodavca i kada poslodavac obavlja takvu vrstu djelatnosti koja
je po svojoj prirodi vezana za rad na terenu (mjesto rada se razlikuje
od mjesta sjedišta poslodavca ili njegove jedinice i mjesta prebivališta
odnosno uobičajenog boravišta zaposlenika). Dnevnice za službena putovanja
u zemlji i inozemstvu isplaćuju se za putovanja iz mjesta u kojemu je mjesto
rada zaposlenika koji se upućuje na službeno putovanje u drugo mjesto radi
obavljanja u nalogu za službeno putovanje određenih poslova koji su samo
dio poslova njegovog radnog mjesta, a u svezi su s djelatnosti poslodavca.
Naknada za odvojeni život od obitelji se isplaćuje zaposleniku za vrijeme
provedeno na radu u mjestu sjedišta poslodavca ili njegove izdvojene poslovne
jedinice, ako je mjesto rada različito od mjesta prebivališta ili uobičajenog
boravišta tog zaposlenika".

(8) Dosadašnji stavci 6., 7. i 8. postaju stavci 7., 8. i 9.

(9) Dosadašnji stavak 9. koji postaje stavak 10. mijenja se i glasi:

"10. Ako isplate iz stavka 2. ovoga članka prelaze propisane iznose,
više isplaćeni iznos povećava poslodavcu osnovicu poreza na dohodak odnosno
poreza na dobit, ako nije iz tih iznosa obračunao i uplatio propisane doprinose
iz i na plaću."

Članak 4.

U članku 24. u točki 3. riječi: "stavak 8." zamjenjuju se riječima:
"stavak 9."

Članak 5.

(1) U članku 27. u stavku 2. riječi: "700,00 kuna" zamjenjuju se riječima:
"800,00 kuna".

(2) U stavku 3. riječi: "u iznosu od 1.750,00 kuna" zamjenjuju se riječima:
"u visini mirovine a najviše do 2.000,00 kuna".

(3) U stavku 8. riječi: "po stopi od 25%" zamjenjuju se riječima: "po
stopi od 20%".

Članak 6.

U članku 45. u stavku 6. iza riječi: "Pravilnika" briše se zarez i dodaju
se riječi: "i nagrade učenicima i studentima za vrijeme praktičnog rada
odnosno naukovanja do visine iz članka 23. stavka 3. ovoga Pravilnika".

Članak 7.

(1) U članku 49. u stavku 1. riječi: "od 800,00 kuna" zamjenjuju se
riječima: "od 1.000,00 kuna".

(2) U stavku 3. riječi: "do 800,00 kuna" zamjenjuju se riječima: "do
1.000,00 kuna."

Članak 8.

(1) U članku 53. u stavku 1. na kraju točke 1.2. dodaju se riječi: "osim
kredita (obveza) prema dobavljačima za preuzetu robu i usluge,".

(2) U točki 1. dodaje se nova točka 1.3. koja glasi:

"1.3. tržišne vrijednosti predmeta dugotrajne imovine, poluproizvoda,
proizvoda i robe koje stjecatelj nije preuzeo, odnosno izuzimanja otuđitelja
prilikom otuđenja."

(3) Točka 2.2. mijenja se i glasi:

"2.2. potraživanja koja je preuzeo stjecatelj, osim potraživanja za
dugotrajnu imovinu, robu i usluge".

(4) U stavku 6. riječi: "potraživanja za robu, usluge i dugotrajnu imovinu"
zamjenjuju se riječima: "potraživanja svih vrsta".

Članak 9.

(1) U članku 55. stavak 3. mijenja se i glasi:

"(3) Osim poslovnih knjiga iz stavka 2. ovoga članka porezni obveznici
osiguravaju i podatke o potraživanjima i obvezama, odnosno o svim ispostavljenim
i primljenim računima, osim onih naplaćenih ili plaćenih na način koji
ima obilježja gotovinskog plaćanja."

(2) Iza stavka 3. dodaje se novi stavak 4. koji glasi:

"(4) Podatke o potraživanjima i obvezama iz stavka 3. ovoga članka nisu
obvezni osiguravati obveznici koji vode knjige ulaznih i izlaznih računa
prema propisima o porezu na dodanu vrijednost".

(3) Dosadašnji stavak 4. postaje stavak 5.

Članak 10.

U članku 56. u stavku 6. iza riječi: "Zakona o porezu na dodanu vrijednost"
dodaju se riječi: "obveznici poreza na dodanu vrijednost", a riječi: "mora
se" zamjenjuju se riječima: "obvezni su".

Članak 11.

U članku 57. iza stavka 5. dodaje se novi stavak 6. koji glasi:

"(6) Knjigu prometa nisu obvezni voditi porezni obveznici koji vode
odgovarajuće evidencije propisane za porez na dodanu vrijednost, kao ni
porezni obveznici koji djelatnost ne obavljaju u više poslovnih jedinica,
pod uvjetom da u Knjigu primitaka i izdataka unose podatke u rokovima iz
stavka 1. ovoga članka."

Članak 12.

(1) U članku 61. iza stavka 5. dodaje se novi stavak 6. koji glasi:

"(6) Obveznici poreza na dodanu vrijednost izdaju račune na obrascima
čiji je oblik i sadržaj uređen propisima o porezu na dodanu vrijednost."

(2) Dosadašnji stavak 6. koji postaje stavak 7. mijenja se i glasi:

"(7) Računi iz stavaka 4. i 5. ovoga članka koje izdaju obveznici poreza
na dohodak, obvezno sadrže najmanje podatke o izdavatelju (naziv radnje,
adresa, podaci o vlasniku odnosno nositelju zajedničke djelatnosti), poslovnoj
jedinici ako je promet obavljen preko poslovne jedinice, nadnevku izdavanja
računa, broju računa, jediničnoj cijeni i ukupnom iznosu računa, a ispostavljaju
se najmanje u dva primjerka od kojih se jedan uručuje kupcu, a drugi služi
izdavatelju kao isprava za knjiženje u poslovnim knjigama."

Članak 13.

(1) U članku 64. stavci 2., 3. i 4. brišu se.

(2) U stavku 5. riječi: "osim dohotka od poljoprivrede i šumarstva utvrđenog
prema katastarskom prihodu," brišu se.

Članak 14.

(1) U članku 65. u stavku 6. riječi: "iz stavka 4. zamjenjuju se riječima:
"iz stavka 5.".

(2) U stavku 9. riječi: "iz stavka 7." zamjenjuju se riječima: "iz stavka
8.".

Članak 15.

(1) U članku 75. u stavku 1. riječi: "700,00 kuna" zamjenjuju se riječima:
"800,00 kuna", a riječi: "iznosi 1.750,00 kuna" zamjenjuju se riječima:
"priznaje se u visini mirovine a najviše do 2.000,00 kuna".

(2) Na kraju stavka 3. dodaju se riječi:

"Uzdržavanim invalidnim članom uže obitelji smatra se osoba kojoj je
invalidnost utvrđena rješenjem donesenim prema propisima o mirovinskom
i invalidskom osiguranju, zaštiti vojnih i civilnih invalida rata, socijalnoj
skrbi, odgoju i obrazovanju i prema drugim propisima koji uređuju invalidnost."

Članak 16.

U članku 76. u stavku 1. u točkama 1., 2., 4., 5., 6., 7. i 8. i u stavku
2. u točki 1. riječi: "25%" zamjenjuju se riječima: "20%".

Članak 17.

U članku 81. u stavku 2. točka 2. briše se.

Članak 18.

(1) U članku 82. u stavku 1. riječi: "točke 1. i 3." brišu se.

(2) Stavak 2. briše se.

Članak 19.

U članku 85. riječi: "Iznimku čine predujmovi poreza na dohodak od poljoprivrede
i šumarstva iz članka 81. stavka 2. točke 2. ovoga Pravilnika koji se,
prema članku 51. stavku 1. i 2. Zakona plaćaju tromjesečno." brišu se.

Članak 20.

(1) U članku 88. u stavku 1. točka 6. briše se.

(2) Točka 7. mijenja se i glasi:

"7. porezni obveznici koji su u poreznom razdoblju ostvarili dohodak
od povremenog nesamostalnog rada prema članku 41. stavku 5. Zakona i dohodak
od imovine iznajmljivanjem soba i postelja prema članku 54. stavku 2. Zakona
(stavak 1. točka 3. i 5. ovoga članka)."

Članak 21.

(1) U članku 92. u stavku 1. točka 14. mijenja se i glasi:

"14. podaci pod IV.2.b. se ne popunjavaju,".

(2) U točki 16. iza riječi: "prava", dodaju se riječi: "osim dohotka
od imovine kojega ostvaruju obveznici poreza na dodanu vrijednost, za kojega
se podaci iskazuju pod IV.2.".

Članak 22.

(1) U članku 93. u stavku 1. u točki 2. riječi: "osim za dohotke od
poljoprivrede i šumarstva koji se utvrđuju prema katastarskom prihodu"
brišu se.

(2) U stavku 3. riječi: "stavka 3." zamjenjuju se riječima: "stavka
5.".

Članak 23.

U članku 95. u stavku 2. riječi: "25%" zamjenjuju se riječima: "20%".

Članak 24.

U članku 96. u stavku 1. riječi: "700,00 kuna a najviše 1.750,00 kuna"
zamjenjuju se riječima: "800,00 kuna a najviše do 2.000,00 kuna".

Članak 25.

U članku 101. u stavku 1. u točki 13. iza riječi: "kamate" briše se
točka i dodaju se riječi: "na obvezu za uplatu odnosno na potraživanje
poreznog obveznika za preplaćeni porez u skladu s člankom 98. stavkom 1.
ovoga Pravilnika".

Članak 26.

(1) U članku 102. stavak 1. mijenja se i glasi:

"(1) Tijela državne uprave i sudbene vlasti i druga državna tijela,
tijela i službe jedinica lokalne samouprave, fondovi, neprofitne organizacije,
poduzetnici - pravne i fizičke osobe, obavljaju isplate primitaka koji
se smatraju dohotkom obveznicima poreza na dohodak na njihov račun kod
ovlaštene organizacije za platni promet."

(2) U stavku 2. točka 5. briše se.

(3) Točka 6. mijenja se i glasi:

"6. Isplate na ime otkupa sekundarnih sirovina i otpada uz uvjet da
sakupljanje sekundarnih sirovina i otpada nije trajna samostalna djelatnost
poreznog obveznika u skladu s člankom 11. stavkom 1. Zakona, nego druga
samostalna djelatnost iz članka 11. stavka 4. Zakona koju porezni obveznik
povremeno obavlja uz uvjet da kod jednog isplatitelja ostvari primitak
od najviše 1.000,00 kuna mjesečno."

Članak 27.

(1) U članku 103. u stavku 2. iza točke 4. dodaju se točke 5. i 6. koje
glase:

"5. od samostalne djelatnosti iz inozemstva,

6. od imovine i imovinskih prava iz inozemstva."

(2) Iza stavka 3. dodaje se stavak 4. koji glasi:

"(4) Prijavu radi upisa u registar poreznih obveznika mogu u propisanim
rokovima iz stavka 3. ovoga članka podnijeti i porezni obveznici koji obavljaju
druge samostalne djelatnosti iz članka 11. stavka 4. Zakona."

Članak 28.

U članku 105. stavak 2. briše se.

Članak 29.

U članku 106. u stavku 2. iza riječi: "prema prebivalištu obitelji"
briše se točka i dodaju se riječi: "odnosno mjestu u kojemu ima stan kojega
koristi i u kojemu se zadržava obitelj ili mjestu iz kojega članovi obitelji
odlaze na rad ili obavljanje djelatnosti, u škole i slično."

Članak 30.

(1) U članku 108. u stavku 2. iza riječi: "za 1995. godinu" dodaju se
riječi: "i za 1996. godinu"

(2) U stavku 4. iza riječi: "1995. godine" na oba mjesta dodaju se riječi:
"i 1996. godine".

Članak 31.

Danom primjene Zakona o porezu na dodanu vrijednost ("Narodne novine",
br. 47/95) prestaju važiti odredbe članka 64. stavaka 5., 6. i 7. Pravilnika
o porezu na dohodak ("Narodne novine", br. 104/95.).

Članak 32.

Ovaj Pravilnik stupa na snagu 1. siječnja 1997. godine, a odredbe članka
9. stavka 2., članka 11., članka 12. stavka 1., članka 21. stavka 2. i
članka 28. primjenjuju se od dana primjene Zakona o porezu na dodanu vrijednost.

Klasa: 410-01/96-01/781
Urbroj: 513-07/96-1
Zagreb, 20. prosinca 1996.

Ministar financija
**mr. Božo Prka,** v. r.

Pravilnik, NN 109/1996-2138